**STARE IGRE**

**BEJLA LENDAVA**

Igra se je igrala zunaj na prostem, po navadi takrat, ko se je sušilo seno. Po pripovedovanju je v igri lahko sodeloval tudi oče.

Potek igre:

Igro igrata dva. Eden poklekne na vse štiri. Drugi mu stopi na hrbet.

Prvi vpraša: «Ge je bejla Lendava?«

Drugi odgovori: »Glej tan.«

Prvi vpraša: «Ka pa tan delajo?«

Drugi odgovori: »Pogače pečejo?

Prvi vpraša: «Meni kaj dajo?«

Drugi odgovori: »Bat na rit!«

Nato se prvi (tisti, ki kleči na vseh štirih) začne zibati in se ziblje tako dolgo in tako hitro, da tisti, ki mu stoji na hrbtu pade s hrbta.

LITERATURA:

Sever A. et. Al. Inda smo se pa v Čerenšovcaj tak špilali …, Predstavitev iger in igrač nekoč v Črenšovcih in okolici. 1. izd. Črenšovci: Kulturno-turistično društvo, 2003. ISBN 978-961-92048-5-6.

**PICEKI PICEKI AJD NA PAŠO/ŽIBEKI, ŽIBEKI AJD NA PAŠO**

Igra se igra na prostem. Igro se igra več igralcev.

Osebe: mama, piščančki, volk

Igralci si razdelijo vloge. Mama s piščančki ostane na eni strani, volk pa se skrije za grm, deblo … Mama podi piščančke na pašo.

Mama: »Piceki, piceki ajd na pašo!

Piščančki: »Nemremo, nemremo!«

Mama: »Ka pa je?«

Piščančki: »Vuk za grmom.«

Mama: »Ka pa dela?«

Piščančki: »Mujvle se.«

Mama: »S ken se pa mujvle?«

Piščančki: »Z vodo.«

Mama: »S ken se pa brijše?«

Piščančki: »S brisačo.«

Mama: »Piceki, piceki ajd na pašo!

Med tem, ko igralci tečejo na drugo stran jih volk skuša ujeti. Piščanček, ki je ujet postane tudi volk in lovita skupaj.

Mama kliče piščančke domov.

Mama: »Piceki, piceki ajd domov.«

Piščančki: »Nemremo, nemremo!«

Mama: »Ka pa je?«

Piščančki: »Vuk za grmom.«

Mama: »Ka pa dela?«

Piščančki: »Mujvle se.«

Mama: »S ken se pa mujvle?«

Piščančki: »S ščavo.«

Mama: »S ken se pa brijše?«

Piščančki: »Z mujvalon.«

Mama: »Piceki, piceki ajd domov!«

Med tem, ko igralci tečejo na drugo stran, k mami domov, jih volk skuša ujeti. Piščanček, ki je ujet postane tudi volk in lovita skupaj.

Igra se nadaljuje, dokler volk ne ujame vseh piščančkov.

Besedilo igre so si otroci tudi lahko izmišljevali po svoje.

Pomen narečnih besed: piceki = piščančki, žibeki = goskice, mujvle = umiva, ščava = pomije, mujvalo = kuhinjska krpa.

Pripovedovala: Olga Fifonja (letnik 1933)

Opisano igro najdemo tudi v spodaj navedeni literaturi.

Sever A. et. Al. Inda smo se pa v Čerenšovcaj tak špilali …, Predstavitev iger in igrač nekoč v Črenšovcih in okolici. 1. izd. Črenšovci: Kulturno-turistično društvo, 2003. ISBN 978-961-92048-5-6.

**IGRA Z GUMBAMI**

Igra se je igrala zunaj ali notri. Z izdelavo »Brnjkanjce« potrebujemo sukanec in gumb. Na sukanec napeljemo gumb in sukanec zavežemo. Igramo se tako, primemo sukanec na obeh koncih in ga vrtimo v eno smer. Nato zaustavimo sukanje in pri odvijanju slišimo zvok, ki ga povzroča gumb.

Pripovedovala: Olga Fifonja (letnik 1933)

**IGRA S KAMENČKI**

Igra se je igrala zunaj. Za igro potrebujemo pet lepih kamenčkov. Štiri kamenčke razporedimo v obliki kvadrata, v vsako oglišče enega. En kamenček obdržimo v pesti. Tega vržemo v zrak, med tem poberemo enega in s pobranim kamenčkom v pesti ulovimo prvega, ki smo ga vrgli v zrak. Igro nadaljujemo tako, da zopet vržemo kamenček v zrak in s prvim v pesti, poberemo drugega in tistega v zraku ulovimo. Igro nadaljujemo tako dolgo, dokler ne zmanjka kamenčkov. V primeru, da kamenčka ne ulovimo, pravimo »fuč« in igro igra drug.

Pripovedovala: Olga Fifonja (letnik 1933)

Odranci, junij 2015 Zapisala Vida Fifonja Hanc